Baahlodi 12 | Beibele Inthaneteng | Phetolelo ya Lefase le Lefsa
12 Ke moka banna ba Efuraime ba kgobokana gomme ba tshela noka ba ya ka leboa ba re go Jefeta: “Ke ka baka la’ng o ile wa tshela noka wa yo lwa le bana ba Amoni o se wa re bitša gore re sepele le wena?+ Re tla go tšhumelela ka ntlong ya gago.”+
2 Jefeta a re go bona: “Nna le batho ba ka ke kgale re sa nwešane meetse le bana ba Amoni.+ Ke ile ka kgopela gore le nthuše, eupša ga se la ntlhakodiša diatleng tša bona.
3 Ge ke lemoga gore le ka se ke la ntlhakodiša, ke ile ka ikemišetša go bea bophelo bja ka kotsing+ ka yo lwa le bana ba Amoni.+ Jehofa o ile a ba gafela seatleng sa ka. Ka gona ke ka baka la’ng lehono le etla go nna go tlo lwa le nna?”
4 Gateetee Jefeta a kgoboketša banna ka moka ba Gileada+ ba lwa le banna ba Efuraime; banna ba Gileada ba bolaya banna ba Efuraime, ka gobane ba itše: “Lena banna ba Gileada le tšwa go bana ba Efuraime le ba Manase.”
5 Banna ba Gileada ba thopa matšibogo a Noka ya Jorodane+ a lego pele ga Baefuraime; ge banna bao ba phonyokgilego ba Efuraime ba be ba ka re: “E reng ke fete,” banna ba Gileada ba be ba re go yo mongwe le yo mongwe wa bona: “Na o Moefuraime?” Ge a be a ka re: “Aowa”!
6 ke moka ba tla re go yena: “Hle e re Šibolethe.”+ Yena o tla re: “Sibolethe,” ka ge a be a sa kgone go bitša lentšu gabotse. Bona ba be ba mo swara gomme ba mmolaya ka sehlogo matšibogong a Noka ya Jorodane. Ka nako yeo go ile gwa bolawa Baefuraime ba dikete tše masomenne-pedi (42 000).+
7 Jefeta o ile a ahlolela Isiraele ka nywaga e tshela, ka morago ga moo yena Jefeta wa Mogileada a hwa gomme a bolokelwa motseng wa gabo kua Gileada.
8 Ibisane wa Betlelehema+ a ahlolela Baisiraele ka morago ga Jefeta.+
9 Ibisane a ba le barwa ba masometharo le barwedi ba masometharo. O ile a nyadiša barwedi ba gagwe molokong wo e sego wa gabo a ba a nyalela barwa ba gagwe molokong wo e sego wa gabo. A ahlolela Isiraele ka nywaga e šupago.
10 Ke moka Ibisane a hwa gomme a bolokelwa Betlelehema.
11 Ka morago ga lehu la gagwe, Elone wa Mosebulone+ a ahlolela Isiraele. A ahlolela Isiraele ka nywaga e lesome.
12 Elone wa Mosebulone le yena a hwa gomme a bolokelwa Ajaloni nageng ya Sebulone.
13 Ka morago ga lehu la gagwe, Abadone morwa wa Hilele, Mopirathone+ a ahlolela Isiraele.
14 Yena a ba le barwa ba masomenne le ditlogolo tše masometharo tšeo di namelago dipokolo+ tše di ipheditšego tše masomešupa. A ahlolela Isiraele ka nywaga e seswai.
15 Ke moka Abadone morwa wa Hilele, Mopirathone a hwa gomme a bolokelwa Pirathone nageng ya Efuraime kua thabeng ya Baamaleke.+